b'\n_START_ARTICLE_\nRadu Cosa\xc8\x99u\n_START_SECTION_\nStudii\n_START_PARAGRAPH_\nDup\xc4\x83 ce a absolvit liceul la Bucure\xc8\x99ti (1940-1948), a urmat un an de studii la Facultatea de Litere (1948-1949), de unde a fost recrutat pentru \xc8\x98coala de Literatur\xc4\x83 \xc8\x99i Critic\xc4\x83 Literar\xc4\x83 \xe2\x80\x9eMihai Eminescu\xe2\x80\x9d (1952-1953)._NEWLINE_Dup\xc4\x83 23 august 1944, Radu Cosa\xc8\x99u pornise prin a fi un admirator sincer al socialismului real, pentru ca, dup\xc4\x83 evenimentele din Ungaria din anul 1956 \xc8\x99i, mai cu seam\xc4\x83, dup\xc4\x83 Prim\xc4\x83vara de la Praga, din 1968, s\xc4\x83-\xc8\x99i reconsidere ferm op\xc8\x9biunile.\n_START_SECTION_\nActivitatea profesional\xc4\x83\n_START_PARAGRAPH_\nA \xc3\xaenceput ca reporter la Revista elevilor (1948-1949), unde a \xc8\x99i debutat \xc3\xaen 1948,a continuat ca redactor la Sc\xc3\xa2nteia tineretului (1949), a lucrat ca frezor la Uzinele Timpuri Noi (1950),a revenit ca redactor la Sc\xc3\xa2nteia tineretului (1953-1956), de unde a fost concediat, dup\xc4\x83 ce a lansat teoria "adev\xc4\x83rului integral" la Congresul Tinerilor Scriitori (1956) (sus\xc8\x9bin\xc3\xa2nd c\xc4\x83 literatura trebuie s\xc4\x83 \xc3\xaenf\xc4\x83\xc8\x9bi\xc8\x99eze "adev\xc4\x83rul integral" \xc8\x99i nu unul selectat tenden\xc8\x9bios, dup\xc4\x83 o logic\xc4\x83 propagandistic\xc4\x83), r\xc4\x83m\xc3\xa2n\xc3\xa2nd f\xc4\x83r\xc4\x83 loc de munc\xc4\x83 mai bine de un deceniu. Colaboreaz\xc4\x83 la diverse reviste \xc8\x99i public\xc4\x83 numeroase volume de nuvele sau romane (v. ciclul "Supravie\xc8\x9buiri")._NEWLINE_Dup\xc4\x83 1989, este co-fondator, al\xc4\x83turi de Andrei Ple\xc8\x99u, Tita Chiper \xc8\x99i Zigu Ornea, al revistei de cultur\xc4\x83 Dilema (ast\xc4\x83zi, Dilema veche) \xc8\x99i colaboreaz\xc4\x83 la diverse alte publica\xc8\x9bii.\n_START_SECTION_\nCariera de publicist\n_START_PARAGRAPH_\nA fost redactor la revista Sportul popular, revista Cinema (1967-1987) \xc8\x99i Dilema (1993-2004), a avut rubrici la Rom\xc3\xa2nia literar\xc4\x83, Dilema (1993-2004), iar \xc3\xaen prezent este redactor la revista Dilema veche. Scrie povestiri cu un marcat caracter autobiografic iar literatura sa are un filon eseistic foarte pronun\xc8\x9bat.'